2016年東亞寒流

係2016年1月下旬嘅寒流，由於北極震蕩出現，東亞各個地區同東南亞部分地區出現寒流，影響嗮成個中國大陸、香港、澳門、臺灣、南韓、北韓、日本，重有東南亞嘅越南北邊、泰國北邊同老撾出現極端低溫現象。

形成原因
呢次寒流主要由北極震蕩而引起。2015年底出現咗史上最強嘅厄爾尼諾現象，全球各地出現升溫情況。當年聖誕節，唔單止南半球，甚至連北半球出現咗好暖嘅氣溫現象，連2016年元旦過後都唔例外，但隨後成半個地球出現極端寒潮現象。
2015年12月，喺大西洋形成嘅颶風一路向北推進，帶咗好多從低氣壓地區嚟嘅暖空氣。呢條暖流穿過英倫、美國同冰島，好快脆到咗比較凍嘅北極地區上空，重猛咁唔停噉向北極地區推進，嗰時北極地區氣溫從-30℃升到1℃。雖然得好短時間出現，但由於入侵咗好多暖空氣，原先穩定嘅極地漩渦開始分裂，形成咗好多條南下嘅寒流。當中包括咗呢條東亞寒流。

中國
寧波寧波 宣城涇縣宣城涇縣 銅陵銅陵 金華金華 黃山市，黃山景區入面。黃山市，黃山景區入面。 上饒上饒 韶關新豐韶關新豐 從以上呢啲圖睇到，華中同華北地區喺寒流侵襲期間出現過大範圍落雪，連華南地區都唔例外。
呢次寒潮侵襲影響嗮成個中國大陸地區，其中大部分地方出現大面積降雪。

廣東
2016年1月24號，喺廣州地區嘅石門公園近北天池嗰邊出現積雪現象。
呢次寒潮侵襲，落雪連廣州、深圳同中山、珠海同東莞都唔例外。
喺廣州當地，市區喺2016年1月23號晚黑到25號凌晨發佈咗紅色寒冷警報信號，2016年1月24號凌晨重出現極端最低氣溫-1℃，係中華人民共和國成立66年嚟第一次出現落雪。佛山同東莞重記錄到第一次出現落雪。受到微信發佈嘅白雲山出現一片白雪景象影響，搞到大批市民同街坊上嗮白雲山睇冰雪，甚至喺廣園中、東路一帶出現大塞車現象。當日喺白雲山半山腰出現有冰掛；而摩星嶺重出現大範圍結冰現象。
喺佛山當地，試過有4500位遊客為咗睇冰幕，喺皂幕山頂露宿咗一晚。
喺廣州同惠州交界嘅天堂頂，重錄到-8.6℃嘅低溫。
即使係改革開放先祖——深圳，亦出現咗20年難得一見嘅落雪情景，連當地最高峰——梧桐山，山頂重錄到-3.8℃嘅低溫。

重慶
呢次寒潮，令重慶20年嚟第一次落雪，2016年1月25號甚至出現-4℃嘅低溫。

上海
喺上海，寒潮侵襲期間，申城當地重出現連續60～70個鐘低過0℃嘅情景。喺2016年1月22號17點，上海中心氣象台發佈咗藍色寒潮警報信號，1月23號重出現咗-7.2℃嘅極端最低氣溫。

浙江
呢次寒潮重直接影響到成個浙江。喺杭州，重出現過西湖結冰同市區多個小區好多條水管凍爆添。2016年1月23號朝早，省内部分地區氣溫降到-6～-9℃，山區鄉鎮降到-9～-11℃，直到2016年1月24號朝早8點，大部分杭州地區出現-6～-8℃嘅低溫，而西湖景區北高峰降到-9.7℃，而臨安天目山，最低可以去到-19.9℃嘅低溫。

內蒙古
喺內蒙古，有「冷極村」之稱嘅根河市，2016年1月23號甚至低到-47.9℃嘅低溫，當地重出現咗日暈嘅現象。喺額爾古納，重出現咗-49.1℃嘅極寒氣溫。

新疆
受到寒流侵襲影響，喺新疆嘅中蒙邊界附近嘅生產建設兵團第十師一八三團，出現咗-35℃嘅低溫。而省會烏魯木齊，最低氣溫去到-36.4℃。

江西
2016年1月25號當日，江西全省37個市縣出現咗超低氣溫，朝早最低氣溫方面，贛北北邊地區同贛東北出現-8～-6℃嘅低溫，局部山區重出現-11～-9℃嘅低溫；而贛南出現-4～-2℃，局部-6℃嘅低溫；全省其它地區出現-6～-4℃，局部山區重出現-8℃嘅低溫。其中廬山山頂出現-14.7℃嘅低溫。而有「八一之城」稱呼嘅南昌，重出現極端最低氣溫-5.3℃。24號嗰日重出現大面積停電，差唔多15萬戶家庭受影響。

廣西
廣西當地，由於寒潮來襲，出現咗多縣、市道路同樹木結冰嘅情況。喺桂林全州縣，重出現咗-8.5℃嘅極端最低氣溫。而首府南寧，重出現卌年難一見嘅落雪情景。落雪連賀州、梧州、玉林都唔例外。

福建
受到寒流侵襲影響，2016年1月22號當日，福建大部分地區都跌到＜0℃嘅低溫。當日晚黑到23號朝早，南平、三明、寧德三市出現部分暴雪；而龍岩西北邊同福州西邊部分地區出現中到大暴雪情景。24～26號嘅氣溫方面，西部同北部地區出現-14～-6℃；中南部地區沿海出現-2～2℃；其它地區出現-6～-2℃嘅低溫。

海南
呢次嘅寒流侵襲甚至影響埋海南島、雷州半島同瓊州海峽、北部灣一帶。海南當地重發佈埋寒冷三級警報。其中海南最北邊嘅海口，最低氣溫跌到5.6℃，甚至搞到瓊州海峽啲輪渡喺1月23號朝早到25號為止，出現全線停運。尤其喺儋州蘭洋鎮，最低得返3.7℃。喺中國最南邊嘅陸地兼唯一熱帶海濱城市嘅三亞，最低氣溫跌到得返11℃。

吉林
吉林受到寒潮侵襲影響，當地喺2016年1月21號發出咗藍色嚴寒警報。喺長春嘅氣溫，一直降到-28℃。喺長白山，1月26號嗰日出現落大雪，氣溫驟降到-42℃。而最近北韓嘅延吉，氣溫亦低到-25℃。

北京
中國首都北京喺2016年1月22號出現咗-17℃嘅低溫，係近30年嚟最低。有記者試過將一杯80～95℃嘅滾水倒落護欄度，過咗唔夠3分鐘，滾水全部結成冰。

河北
河北當地，由於寒潮來襲，省會石家莊嘅氣溫一度低至-14.5℃，有記者試過將一支裝住礦泉水嘅水樽同比較濕嘅褲，過咗唔夠3分鐘，水樽啲水變成冰，濕咗條褲好快變成木板咁硬。邯鄲亦出現-16℃嘅低溫；而東北因1976年大地震而出名嘅唐山，當日重出現-25.1℃嘅低溫。

香港
香港市區受到寒潮侵襲影響，窗上邊啲水珠好快變成冰。
香港喺2016年1月24號晏晝3點40分喺尖沙嘴嘅天文台總部錄到3.1℃嘅低溫，係1957年以嚟嘅最低溫，重創咗自1885年有紀錄以嚟，全年第3低溫紀錄。觀塘同九龍城等地，重出現咗1.9℃嘅低溫；新界各區凈得返1～2℃，而新界北邊一度重低到0℃或以下。喺港島嘅太平山頂出現-1℃嘅低溫，出現大範圍結霜同結冰現象，山區氣溫一度低到0℃以下。而香港最高峰——大帽山，喺2016年1月25號出現-6.0℃嘅最低氣溫，係大帽山1996年有紀錄以嚟最低温，路面、草木，同全港好多個區（計埋港島同九龍嘅市區）同山區出現大範圍結霜、結冰同雨夾雪現象，新界北嘅上水重出現疑似落冰現象，而流浮山同粉嶺重出現疑似落雪。
2016年1月24號，香港嘅幼稚園、小學同肢體傷殘兒童學校停課一日，但校舍照常開放，以照顧返咗學校嘅學生。受到大帽山結冰影響，原先24號舉辦嘅香港100越野長跑賽喺當日凌晨5點取消咗。

澳門
受到寒流侵襲影響，澳門喺2016年1月24號晏晝2點15分出現1.6℃嘅低溫，係1949年以嚟嘅1月最低氣溫。當日日頭重出現咗雨夾雪現象。

中華民國
喺臺灣宜蘭地區，重出現落霰嘅情況。
大屯山大屯山 臺北嘅山區臺北嘅山區 汐止五指山汐止五指山 陽明山陽明山
喺臺灣，呢次寒流創咗大多數觀測站入冬有史以嚟嘅最低氣溫，重出現大範圍落雪或霰，但除桃園市楊梅區之外，而新北市新店區出現咗10cm厚嘅積雪。而苗栗縣南庄鄉嘅鹿場部落重出現積雪現象，當地居民話「出世到而家都未見到鹿場落過雪」。而陽明山頂重出現咗-3.7℃嘅極端最低氣溫。
而臺北喺2016年1月24號朝早05:30同07:15出現咗4.1℃嘅低溫。
呢次寒流重搞到12間學校喺2016年1月25號停班停課一日。

日本
寒潮侵襲重殺到成個日本。喺琉球群島沖繩縣，重第一次出現咗雨夾雪現象，亦係39年嚟第一次出現落雪天氣；喺鹿兒島縣嘅奄美大島重出現落雪，亦係115年嚟聞所未聞；喺長崎市重出現17cm嘅積雪；尤其喺北海道北廣島嘅町八幡地區，重出現142cm厚嘅積雪，下川町同上川町地區分別出現咗-31.8℃及-41.2℃嘅低溫。喺本州島，2016年1月24號當日喺長崎市、佐賀市、山口市、熊本縣、南阿蘇村、福岡市區出現落雪現象。而大阪同長濱重出現因路面積雪而導致交通癱瘓情況。

朝鮮半島
呢次寒流，令成個朝鮮半島都落雪。
韓國
喺南韓，寒流造成濟州島1200幾個航班延誤同取消，導致90300位乘客喺機場滯留。到23號20:00，濟州當地積雪去到12cm，打破當地32年嚟嘅歷史紀錄；而溫度最低去到-5.8℃，打破咗40年嚟嘅歷史最低紀錄。而鬱陵島重記錄到137.3cm嘅降雪量及-14.8℃嘅低溫。喺首爾當地錄得-18℃嘅低溫，亦係15年嚟嘅歷史最低值。西歸浦當地錄得-6.4℃嘅低溫。而太白市當地，重錄得-23℃嘅歷史最低氣溫。
北韓
喺北韓，首都平壤出現咗-19℃嘅低溫；而三池淵郡甚至出現-37.5℃嘅極端最低氣溫。

東南亞
越南
從2016年1月23號開始，老街省當地氣溫降到低過5℃；而沙巴縣同伊子縣等山區一度接近0℃，甚至喺嗰晚黑出現落雪。直到24號上晝，周圍白茫茫一片。喺巴位山（越南文：núi Ba Vì）重錄得-2℃嘅低溫，永福同牡山（越南文：Mẫu Sơn）一帶出現冰掛，甚至出現落雪。安沛省、廣寧省安子山河平遼、河江省同文岩石高原等地，甚至出現聞所未聞嘅落雪天氣。喺乂安嘅部分城鎮重落埋雪。而首都河內，最低氣溫凈得4.9℃。
泰國
呢次寒潮一樣侵襲咗熱帶嘅泰國地區。泰國氣象廳重向曼谷、中部、東北部及北部地區發佈咗低溫寒潮警報持續到27號。喺曼谷出現咗當地比較少見嘅17.5℃低溫，尤其喺清萊府美塞縣泵堪區昌木山區，25號中午重出現-3℃嘅極端最低氣溫。
老撾
喺老撾當地，首都萬象重記錄到10.4攝氏度嘅低溫，其它省份方面，分別錄得最高16.1℃、最低4.5℃嘅氣溫。即使最南邊嘅阿速坡省，最高都唔過20℃。中部地區嘅甘蒙省，重出現3.3℃嘅低溫。而最北邊嘅非沙里省，當地政府喺2016年1月24號宣佈因低溫而連續放假三日，喺三日公眾假期期間，重出現落霜現象。26號當日重出現-1.5℃嘅低溫。